หาที่ใหม่ย้ายสำนักงบ-สตง.
คลังสั่งธนารักษ์หาที่ราชพัสดุสร้างอาคารให้สำนักงบฯ สตง.
17 ม.ค. 2556

คลังสั่งธนารักษ์หาที่ราชพัสดุสร้างอาคารให้สำนักงบฯ สตง. 
นายนริศ ชัยสูตร อธิบดีกรมธนารักษ์ เปิดเผยว่า นายอารีพงศ์ ภู่ชอุ่ม ปลัดกระทรวงการคลัง ได้มอบหมายให้กรมธนารักษ์จัดหาพื้นที่เพื่อจัดสร้างอาคารให้กับสำนักงบประมาณ และสำนักงานการตรวจเงินแผ่นดิน (สตง.) ใช้เป็นสถานที่ตั้งหน่วยงานแห่งใหม่ โดยขณะนี้กรมธนารักษ์กำลังสำรวจที่ดินและประสานงานกับหน่วยงานเพื่อจัดหาพื้นที่ให้ตามวัตถุประสงค์
นายนริศ กล่าวว่า จากการหารือเบื้องต้นร่วมกับ น.ส.นิลุบล เครือนพรัตน์ รองผู้อำนวยการสำนักงบประมาณ ได้ชี้แจงว่าต้องการใช้พื้นที่ติดทางรถไฟฟ้า ซึ่งในส่วนแรกมีที่ดินราชพัสดุที่เหมาะสม 2 แปลง คือ แปลงที่ตั้งสำนักงาน ร.ส.พ. (เดิม) ตรงข้ามวัดไผ่ตัน เนื้อที่ 3179 ไร่ มีศักยภาพและความพร้อมสามารถสร้างอาคารขนาดใหญ่พิเศษและอาคารสูงได้ 25 ชั้น และอีกแปลงที่ซอยสายลม ซึ่งกรมธนารักษ์จัดให้สำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) เช่าเป็นคลังสินค้า ขณะนี้ยังไม่ได้ต่อสัญญาเช่า
“หากสำนักงบประมาณมีความประสงค์จะใช้พื้นที่ สกสค. เช่าก็สามารถนำมาใช้ได้ทันทีและก็อยู่ในทำเลที่ไม่ไกลจากเส้นทางรถไฟฟ้า แต่ที่ดินแปลงอื่นๆ อาจมีข้อจำกัดของพื้นที่ที่ซึ่งคาดว่าจะตัดสินใจได้ในไม่ช้าเพื่อให้ทันปีงบประมาณ 2556” นายนริศ กล่าว
ก่อนหน้านี้ นายกิตติรัตน์ ณ ระนอง รองนายกรัฐมนตรีและ รมว.คลัง ได้มีนโยบายให้ส่วนราชการที่สังกัดกระทรวงการคลังตั้งอยู่ในบริเวณเดียวกันกลุ่มอาคารกระทรวงการคลัง เพื่อความสะดวกในการให้บริการประชาชนและประสานงาน
นายนริศ กล่าวอีกว่า ในส่วนของการบริหารจัดการที่ดินราชพัสดุแปลงอื่น ๆ ทั่วประเทศ ขณะนี้ได้มีการมอบนโยบายให้มีการตรวจสอบการใช้ประโยชน์ให้คุ้มค่า ไม่ให้ครอบครองเกินความจำเป็น โดยหากตรวจพบก็จะขอคืนไม่ว่าจะเป็นส่วนราชการหรือรัฐวิสาหกิจ เพื่อนำมาใช้ประโยชน์ให้คุ้มค่าทั้งในเชิงสังคม เศรษฐกิจและรองรับการพัฒนาประเทศต่อไปอย่างไรก็ดี